Imtella' Marzu 22, 2021 - Aġġornata 22 Ta' Marzu, 2021 8:46pm Rapport: Mario Micallef Fil-jiem li ġejjin, il-Maġistrat Donatella Frendo Dimech mistennija tibda tisma' l-kumpilazzjoni tax-xhieda fil-konfront tal-ħdax-il persuna li s-Sibt li għadda ġew mixlija fost l-oħrajn b'reati ta' korruzzjoni, frodi u ħasil ta' flus. Fl-istess waqt, Television Malta jinsab infurmat li l-investigazzjonijiet tal-Pulizija dwar dawn il-każi għadhom attivi u mhux eskluż li jitressqu aktar nies il-qorti. Mistoqsija minn TVM, il-Pulizija ma kkonfermawx jew ċaħdu x'passi mistennija jittieħdu fil-konfront ta' Adrian Hillman, eks direttur maniġerjali ta' Allied Newspapers, li qed ikun irrappurtat li jinsab fir-Renju Unit. Intant, illum tkellmet ukoll għall-ewwel darba din il-kumpanija, li tippubblika l-ġurnal The Times. L-iżviluppi tas-Sibt filgħaxija fil-Qorti fil-konfront ta' disat irġiel, żewġ nisa u għoxrin kumpanija ġew deskritti minn sorsi qrib il-Pulizija bħala pass 'il quddiem iżda mhux it-tmiem ta' investigazzjoni dwar sensiela ta' reati finanzjarji. F'dan l-isfond, is-sorsi qalu li mhux eskluż li jitressqu aktar persuni l-qorti dwar dawn il-każi. Żiedu jgħidu li l-istħarriġ għadu għaddej ukoll dwar uħud mill-akkużati nfushom. Television Malta staqsa lill-Pulizija dwar jekk l-eks direttur maniġerjali ta' Allied Newspapers, Adrian Hillman, jinsabx ir-Renju Unit, hux ifittxuh biex jinterrogawh u jressquh il-qorti, u bdewx proċeduri biex jinġieb Malta. Kelliem għall-korp qal li mhux f'pożizzjoni jikkonferma jew jiċħad informazzjoni u kkwota kapitlu mil-liġi tal-Pulizija li bih ma jistgħux jagħtu dettalji lill-media dwar l-identitá ta' xi ħadd li jkun se jitressaq il-qorti jew dwar investigazzjoni fuq xi ħadd suspettat. Il-bażi tal-istħarriġ tal-Pulizija huma l-konklużjonijiet li rriżultaw minn żewġ inkjesti maġisterjali – waħda dwar allegazzjonijiet ta' tixħim fil-iskema taċ-ċittadinanza b'investiment u l-oħra dwar allegat trasfertiment ta' flus bejn il-kumpaniji Kasco u Allied Newspapers li tippubblika l-gazzetta Times of Malta. Dan minbarra allegazzjoni ta' frodi minn Allied Newspapers lil Malta Enterprise. Intant, il-kumpanija Allied Newspapers ċaħdet li qatt irċeviet xi somma flus mill-eks Chief of Staff fl-Uffiċċju tal-Prim Ministru, Keith Schembri, jew mingħand xi kumpanija tiegħu. Ċaħdet ukoll li qatt kellha xi kont offshore fil-British Virgin Islands. Allied Newspapers qalet fi stqarrija li jekk kif qed ikun rappurtat qatt għaddew xi flus mis-Sur Schembri lil tnejn mill-eks diretturi maniġerjali tal-grupp, dan sar minn wara dahar il-grupp u l-bord tad-diretturi. Il-kumpanija rreferiet għal applikazzjonijiet li għamlet lill-Malta Enterprise għal għajnuna għal investiment. Allied Newspapers qalet li ma taf b'ebda irregolaritajiet f'din l-għajnuna u l-applikazzjonijeit u l-kuntratti kienu kkonfermati li huma eliġibbli għal din l-għajnuna. Allied Newspapers qalet li tinsab ixxukkjata bl-iżviluppi tas-Sibt li għadda, iddiżappuntanta b'li sar magħruf u tħares 'il quddiem li ssir ġustizzja.